Forslag til uttalelse fra Regionstyret

**LANGT FRA REELL LIKESTILLING I ARBEIDSLIVET**

Det er fremdeles lang vei å gå på veien mot full likestilling i arbeidslivet. Mange kvinner må jobbe i deltidsstillinger, har lavere lønn enn menn og ender opp som pensjonstapere etter et langt arbeidsliv. Dette er ikke likestilling. Før man kan si at likestilling er oppnådd må alle sikres like muligheter til arbeid, karriere og familieliv. Dette innebærer rett til hel og fast stilling, en jobb og leve med, en lønn å leve av og en verdig pensjonisttilværelse.

Fagforbundet Oslo mener det må gjøres noen drastiske grep for å få reel likestilling i arbeidslivet.

**Fagforbundet Oslo krever derfor:**

* **Lovfesting av retten til hele og faste stillinger**

Muligheten til å forsørge seg selv er helt avgjørende for likestillingskampen. Vi ser at kvinner fortsatt tjener 80 % av det menn gjør. Nye tall fra Oslo kommune viser at kun 68 % er ansatt i heltidsstilling. I helse og omsorgsektoren er tallene adskillig lavere. I denne sektoren er også flertallet av de ansatte kvinner. Det er kvinner som våkner med telefonen under hodeputa i håp om en ekstravakt. Kvinner som ikke kan planlegge fritida si i tilfelle det skulle komme en ekstravakt. Det er umulig å være økonomisk selvstendig uten å jobbe full stilling. Derfor er kampen for hele, faste stillinger, en av de viktigste kampene vi må ta, for å få full likestilling.

* **Innføring av 6 timers arbeidsdag med full lønnskompensasjon**

Arbeiderbevegelsen har slåss for kortere arbeidsdager siden 1890. Den gang sto kampen om 8 timers arbeidsdag. Forslag om sekstimers arbeidsdag har vært fremmet siden 30 tallet. Kvinner har fortsatt i stor grad hovedansvaret for omsorgsoppgaver i hjemmet, for både barn, barnebarn og gamle foreldre. Vi mener 6 timers arbeidsdag med full lønnskompensasjon vil være et godt virkemiddel for å sikre reel likestilling i arbeidslivet.

Både for å kunne arbeide i heltid, men også for å kunne stå i arbeid til pensjonsalder og for å få ned sykefraværet. I vår tid med økende digitalisering av arbeidslivet og frykt for økende arbeidsledighet, er spørsmålet veldig aktuelt. Vi må kunne ta ut velstandsøkningen i mer fritid i stedet for i økt lønn.

* **Pensjon fra første krone**

Likestillingskampen slutter ikke ved pensjonsalderen. Tvert imot. Mange kvinner har hatt lave inntekter på grunn av deltidsarbeid og lav lønn, og får dermed også lavere pensjon. Pensjon fra første krone, er derfor et viktig likestillingskrav. Ja til selvstendighet, også etter oppnådd pensjonsalder!